**РЕПУБЛИКА СРБИЈА**

**НАРОДНА СКУПШТИНА**

**БИБЛИОТЕКА НАРОДНЕ СКУПШТИНЕ**

**Тема: Прописи Европске уније и споразуми Светске трговинске организације у области узгајања и промета генетски модификованих организама**

**Датум: 13.11.2013.**

**Бр. З-15 /13**

**Ово истраживање је урадила Библиотека Народне скупштине за потребе рада народних посланика и Службе Народне скупштине. За више информација молимо да нас контактирате путем телефона 3026-532 и електронске поште** ***istrazivanja@parlament.rs*.** **Истраживања којa припрема Библиотека Народне скупштине не одражавају званични став Народне скупштине Републике Србије.**

**Садржај**

[Прописи Европске уније у области узгајања и промета генетски модификованих организама 2](#_Toc372191581)

[Споразуми Светске трговинске организације и генетски модификовани организми (ГМО) 9](#_Toc372191582)

[Примена прописа ЕУ о ГМО у Мађарској, Немачкој и Хрватској 12](#_Toc372191583)

[Мађарска 12](#_Toc372191584)

[Немачка 13](#_Toc372191585)

[Хрватска 15](#_Toc372191586)

По дефиницији генетски модификовани организми (ГМО) су организми чији је генетски материјал измењен коришћењем техника генетског инжењеринга, ин витро (у лабораторији) техникама нуклеинских киселина, укључујући рекомбинацију дезоксирибонуклеинске киселине (ДНК) и директним ињекцирањем нуклеинских киселина у ћелије или органеле. Ова експериментална технологија спаја ДНК различитих врста, стварајући нестабилне комбинације биљака, животиња, бактеријске и вирусне гене који се не јављају у природи. Полемика о увођењу ГМО у животну средину, производњи и промету производа који садрже ГМО или су произведени од њих утицала је на развој веома строгих прописа и међународних споразума који се односе на ову област. Законодавства појединих држава различито третирају производњу и промет ГМО. Означавање производа са ГМО обавезно је у ЕУ, Јапану, Аустралији, Новом Зеланду, Кореји, Швајцарској, док ова обавеза не постоји у САД, Канади, Аргентини, Бразилу. Највећи произвођачи ГМО хране су САД, Аргентина, Канада, Бразил и Кина.

# Прописи Европске уније у области узгајања и промета генетски модификованих организама

Основни прописи Европске уније у области генетски модификоване хране су Регулативе (ЕЗ) бр. 1829/2003 и 1830/2003.[[1]](#footnote-1) Главни циљеви ових прописа су:

- заштита здравља људи и животиња кроз строге процене безбедности генетски модификоване хране за људе и животиње пре него што се она стави у промет;
- обезбеђивање заједничких процедура за процену ризика и ауторизацију које су ефикасне, транспарентне и не трају предуго;
- обезбеђивање јасног декларисања које је у складу са правима потрошача (укључујући и пољопривреднике који купују сточну храну) и које им омогућава да они направе избор заснован на одговарајућим информацијама.

Регулатива (ЕЗ) бр. 1829/2003 Европског парламента и Савета од 22. септембра 2003 о генетски модификованој храни и храни за животиње је строжија од претходних прописа у овој области и њу употпуњава Регулатива (ЕЗ) бр. 1830/2003 у вези са видним обележавањем генетски модификованих организама. Регулатива је (ЕЗ) бр. 1829/2003 је измењена Регулативама (EЗ) бр. [1981/2006](http://eur-lex.europa.eu/LexUriServ/LexUriServ.do?uri=CELEX:32006R1981:EN:NOT) од 12.1.2007 и (EЗ) бр. [298/2008](http://eur-lex.europa.eu/LexUriServ/LexUriServ.do?uri=CELEX:32008R0298:EN:NOT) од 10.4.2008.

*Регулатива (ЕЗ) бр. 1829/2003* се односи на три врсте производа:
• генетски модификовани организми за храну и употребу у исхрани;
• храна за људе и храна за животиње која садржи генетски модификоване организме;
• прехрамбени производи за људе и животиње произведени од или који садржи састојке произведене од генетски модификованих организама.

Регулатива (ЕЗ) бр. 1829/2003 предвиђа јединствену процедуру ауторизације за прехрамбене производе који садрже генетски модификоване организме ( надаље ГМО). Индустријски прозвођач може да поднесе захтев у складу са овом директивом за све прехрамбене производе који садрже ГМО у складу са одредбама предвиђеним Директивом 2001/18/ЕЗ о намерном увођењу ГМО у животну средину. Индустријски произвођач подноси само једну пријаву за храну за људску исхрану и храну за животиње коју користи и коју узгаја. То значи да ГМО која је добила овлашћење може да се користи не само у храни за људе и храни за животиње, већ и за гајење или намерно увођење у животну средину.

Када индустријски произвођач поднесе захтев, надлежна национална институција потврђује пријем у писаној форми у року од 14 дана и обавештава Европску агенцију за безбедност хране ([European Food Safety Authority](http://europa.eu/legislation_summaries/consumers/consumer_information/f80501_en.htm) - EFSA), која је надлежна за процену ризика у сектору хране. Европска агенција за безбедност хране има на располагању шест месеци за спровођење ове процене.

Комисија је одговорна за управљање ризицима. На основу процене ризика од стране Европске агенције за безбедност хране, Комисија сачињава предлог одлуке о прихватању или одбијању захтева у року од три месеца. Затим, овај предлог одлуке доставља Сталном одбору за ланац хране и здравље животиња ([Standing Committee on the Food Chain and Animal Health](http://europa.eu/legislation_summaries/food_safety/general_provisions/f80502_en.htm)). Ако овај одбор прихвати предлог одлуке, она је коначно усвојена од стране Комисије, а ако то није случај, предлог одлуке разматра Савет министара. Ако Савет министара не заузме став у року од три месеца, или ако није у могућности да достигне квалификовану већину за или против, Комисија усваја предлог одлуке. Дозвола је обновљива на период од десет година.

Прехрамбени производи за људску исхрану и храна за животиње који садрже ГМО морају да буду означени на следећи начин. Речи као што су ''генетски модификован " или "произведено од генетски модификованог (назив организма)" морају бити јасно видљиве на налепницама ових производа. Прехрамбени производи за људску исхрану и храна за животиње који садрже ГМО удео мањи од 0,9% од сваког састојка нису означени као ГМО, под условом да је присуство генетски модификованог организма споредно или технички неизбежно. Сви генетски модификовани организми и производи од њих који се користе за исхрану морају поштовати услове за етикетирање који су предвиђени овом регулативом, као и оне који су наведени у Регулативи (ЕЗ) бр. 1830/2003 у вези са видним обележавањем ГМО.

Присуство ГМО у традиционалним усевима је тешко избећи. Тренутно присуство ГМО у прехрамбеним производима се толерише ако је њихово присуство случајно или технички неизбежна последица контаминације током раста, жетве, транспорта и прераде. Пољопривредни произвођачи су дужни да пруже доказе надлежним институцијамам да је присуство ГМО у прехрамбеним производима споредно или технички неизбежно.

Овом регулативом усклађује се законодавство о означавању ГМО кроз измене или укидање важећих закона. Регулатива (ЕЗ) бр. 1829/2003 је измењена Регулативама (ЕЗ) бр. [1981/2006](http://eur-lex.europa.eu/LexUriServ/LexUriServ.do?uri=CELEX:32006R1981:EN:NOT) и бр. [298/2008](http://eur-lex.europa.eu/LexUriServ/LexUriServ.do?uri=CELEX:32008R0298:EN:NOT). Регулатива Комисије (ЕЗ) бр. 1981/2006 од 22.12.2006. (ступила на снагу 12.01.2007.) прописује детаљна правила за спровођење члана 32. Регулативе (ЕЗ) бр. 1829/2003 Европског парламента и Савета у погледу референтних лабораторија за генетски модификоване организме у земљама чланицама ЕУ. Регулатива (ЕЗ) бр. 298/2008 Европског парламента и Савета од 11. 03. 2008. (ступила на снагу 10.04.2008.) о изменама и допунама Регулативе (ЕЗ) бр. 1829/2003 о генетски модификованој храни за људску исхрану и храни за животиње, тиче се извршних овлашћења додељених Комисији.

*Регулатива (ЕЗ) бр. 1830/2003* Европског парламента и Савета од 22.11.2003. односи се на следљивост и обележавање генетски модификованих организама и следљивост прехрамбених производа за људску исхрану и исхрану животиња произведених од генетски модификованих организама, и мења Директиву 2001/18/ЕЗ.

Европска унија је успоставила оквир за гарантовану следљивости ГМО производа у ланцу исхране, укључујући и прерађену храну у којој су методе производње уништиле или измениле генетски модификован ДНК (нпр. у уљима). Ова правила важе не само за ГМО који се користе у исхрани, већ и за оне који су намењени да се користе у усевима (нпр. семе).

Европска унија има два главна циља:
• да информише потрошаче путем обавезног етикетирања, дајући им слободу избора;
• да створи "сигурносну мрежу" засновану на следљивости ГМО у свим фазама производње и стављања у промет. Ова "сигурносна мрежа" ће олакшати праћење етикетирања, надзор потенцијалних ефеката на здравље људи или животну средину и повлачење производа у случају ризика по здравље људи или животну средину.

Ова регулатива обухвата:
• све производе који се састоје од ГМО, или који их садрже (ово укључује различите области као што су производи који су намењени за улазак у људски или животињски ланац исхране, производе намењене за индустријску прераду за употребу различту од потрошње, нпр. у производњи биогорива) или чак производе који се користе као украс (нпр. у производњи резаног цвећа);
• храну за животиње направљену од ГМО.

Сви производи обухваћени овом регулативом су предмет обавезног етикетирања, које ће омогућити корисницима да буду боље информисани и које им пружа слободу да изаберу да купују производе који се састоје од, или које садрже, или су направљени од ГМО.

Специфични захтеви ове регулативе који се односе на етикетирање (декларисање) не примењују се самостално јер ова правила су упоредо важећа уз следећа правила која се такође тичу етикетирања:
• општа правила која важе за етикетирање намирница углавном за људску исхрану (Директива 2000/13/ЕЗ);
• општа правила о обележавању предвиђена за промет хране (Регулатива ( ЕЗ) бр. 767/2009);
• специфична правила етикетирања примењују се на ГМО храну за људску и животињску исхрану (Регулатива (ЕЗ) бр. 1829/2003).

Следљивост омогућава да ГМО и њихови производе буду праћени током целог производног ланца. Овај систем је заснован на преносу информација у којем учествују сви учесници у производњи и промету.

Учесници у производњи и промету морају да пруже следеће информације у писаној форми:
•показатељ да производи садрже или се састоје од ГМО;
•јединствене идентификаторе додељене ГМО.

Ако је производ мешавина ГМО, индустријски дистрибутер мора да поднесе декларацију о употреби ових производа, заједно са листом јединствених идентификатора додељених свим ГМО који су коришћени за мешавину. Ова информација мора да се држи на производима пет година.

Дистрибутери који на тржиште пласирају унапред упаковане производе који се састоје или садрже ГМО морају, у свим фазама производног и дистрибутивног ланца, да осигурају да се декларација "овај производ садржи генетски модификоване организме" или "произведено од ГМО (назив организма)" појављује на етикети производа. У случају производа, најчешће у великим количинама, који нису упаковани и уколико коришћење етикете није могуће, дистрибутер мора да обезбеди да се ова информација достави заједно са производом. На пример, то може бити у облику пратећих докумената.

Приликом стављања производа на тржиште, дистрибутер мора да пренесе следеће информације у писаној форми дистрибутеру који прима производ:
• показатељ сваког састојка хране произведеног од ГМО;
• показатељ сваке сировине или адитива за храну за животиње произведених од ГМО;
• ако не постоји списак састојака, производ мора имати показатељ да је произведен од ГМО.
Ова информација мора да се држи на производима пет година.

Сви прехрамбени производи за људску исхрану и хране за животиње, укључујући и оне намењене директно за прераду подлежу обавези етикетирања (декласирања) када се састоје, садрже или су направљени од ГМО. Само трагови ГМО могу бити изузети од ове обавезе уколико не прелазе праг од 0,9%, а ако је њихово присуство споредно и технички неизбежно.

Државе чланице ЕУ спроводе мере за контролу и праћење производа, укључујући и узимање узорака и квантитативне и квалитативне анализе хране за људску исхрану и хране за животиње. Ове мере подразумевају да државе чланице могу да повуку са тржишта производе који не испуњавају услове прописане овом регулативом.

Ова регулатива усаглашава следљивост мера предвиђених у постојећем законодавству, а посебно Директиве 2001/18/ЕЗ о намерном увођењу ГМО у животну средину.

Регулатива (ЕЗ) бр. 1830/2003 измењена јеРегулативом (ЕЗ) бр. 1137/2008 Европског парламента и Савета од 22.10. 2008. (ступила на снагу 11.12.2008.) која прилагођава низ инструмената који подлежу процедури из члана 251. Уговора о европској заједници (Treaty on European Community) са Одлуком Савета 1999/468/ЕЗ, у погледу регулаторних поступака са темељним разматрањем (Прилагођавање регулаторном поступку са темељним разматрањем - први део).

Поред више наведених основних прописа, од значаја за промет ГМО је и већ поменута *Директива 2001/18/ЕЗ*[[2]](#footnote-2) о намерном увођењу ГМО у животну средину. Директива 2001/18/ЕЗ о намерном испуштању ГМО у животну средину је у складу са принципом предострожности и циљ ове директиве је усглашавање прописа држава чланица, као и заштита здравља и животне средине у случајевима: намерног испуштања ГМО у животну средину у било које друге сврхе, осим стављања на тржиште у оквиру заједнице. Државе заједнице, дакле имају обавезу да преузму све одговарајуће мере како би се избегао штетан утицај на здравље људи и животну средину евентуалним намерним испуштањем или стављањем на тржиште ГМО. Само „намерно испуштање“ тумачи се као увођење ГМО у животну средину, а да се не користе никакве мере спречавања њиховог контакта с популацијом и животном средином, а нити се користе неке посебне мере сигурности.

Ова директива предвиђа следеће:

- почетна овлашћења важе до 10 година и могу да се обнављају;
- ГМО се мора пратити када се ставља у промет;
- јавна расправа је обавезна;
- обележавање које гарантује потрошачима информације приликом избора;
- информације о ГМО (укључујући њихову локацију) морају бити уписане у регистар;
- Комисија извештава о имплементацији Директиве сваке три године.

*Директива 2009/41/ЕЗ*[[3]](#footnote-3) о ограниченој употреби генетски модификованих микроорганизама (ГММО) прописује опште мере за ограничену употребу ГМО, а у циљу заштите људског здравља и животне средине. Обавеза државе чланице је предузимање свих потребних мера да би се избегле негативне последице ограниченом употребом ГММО. Директива се не односи на све категорије и одређене поступке, а у вези ГММО.

Регулисање ограниченог коришћења ГММО, а у циљу смањења могућег негативног утицаја на здравље људи и животну средину је обавеза држава чланица. Корисник је тај који је у обавези да спроведе процену ризика. На основу ове процене извршена је и класификација ограниченог коришћења ГММО и то у четири класе:

• класа 1 – ризика нема или је заменљив (ниво 1 ограничења)

• класа 2 – ризик мали (ниво 2 ограничења)

• класа 3 – ризик је умерен (ниво 3 ограничења)

• класа 4 – ризик је висок (ниво 4 ограничења)

Корисник, пре првог коришћења ГММО мора да достављеним информацијама докаже надлежном органу да се предложено постројење може користити без опасности.

Обавезе државе чланице су следеће:

- да обезбеди план за хитне случајеве;

- да лица која би евентуално могла бити угрожена незгодом буду информисана о свему битном за њихову безбедност;

- државе чланице имају обавезу да известе друге државе чланице које би могле бити под утицајем незгоде.

Комисија усклађује спровођење политике нулте толеранције на неовлашћено присуство генетски модификованог материјала у храни за животиње *Регулативом (ЕЗ) бр. 619/2011* о методама узорковања и анализе за овлашћену контролу хране за животиње на присуство ГМ материјала која је на снази од 15. јула 2011. Она се односи на правну несигурност с којом се суочавају предузећа из ЕУ у промету хране за животиње увезене из земаља ван ЕУ. Национални приступи се разликују у погледу контроле материјала који садрже, састоје се или су произведени од ГМО у храни за животиње која чека на одговарајућу дозволу за промет или којој је таква дозвола престала да важи, односно истекла.

Прекогранично кретање ГМО регулише *Регулатива (ЕЗ) бр. 1946/2003* и транспонује Картагенски Протокол о био-безбедности ([Cartagena Protocol on Bio-safety](http://www.cbd.int/biosafety/)) у законодавство ЕУ. Картагенски протокол дефинише заједничка правила за прекогранично кретање ГМО у циљу глобалног обезбеђивања заштите биодиверзитета и здравља људи. Регулатива (ЕЗ) бр. 1946/2003 обавезују чланице ЕУ да предузму законске, административне и друге мере у циљу спровођења својих обавеза из Протокола. Она успоставља процедуре за прекогранично кретање ГМО, укључујући: обавештавање увозника, информације о биосигурности производа, захтеве за идентификацију и пратећу документацију.

Поглавље два регулише извоз ГМО у треће земље. Пре првог намерног прекограничног превоза ГМО обавеза је извозника да обезбеди писану нотификацију надлежном телу увознице. Поглавље три се односи на ненамерни прокогранични превоз ГМО. Поглавље четири се односи на заједничке одредбе о учешћу, међународно обавештавање, поверљивост, надлежности тела, казне, праћење стања.

У везу са одредбама Регулативе (ЕЗ) бр. 1946/2003, значајно је поменути Протокол о биолошкој безбедности (Картагенски протокол) који је усвојен 2000. године у Монтреалу као додатни протокол уз УН Конвенцију о биолошкој разноврсности. Картагенски протокол је ступио на снагу 2003. године. Протокол прописује правила за међународну трговину живим модификованим организмима (Living Modified Organisms - LMO). Живи модификовани организми су у основи ГМО који нису обрађени, а који би могли да живе, ако се уведу у животну средину, као што су на пример семена.

Према протоколу, земља која жели да извози живе модификоване организме за "намерно увођење у животну средину" (као што су семена за сетву) мора да унапред тражи информисану сагласност земље увознице пре прве пошиљке. Извоз живих модификованих организама који треба да се користе за људску исхрану, животињску храну или прераду не мора да прође кроз унапред информисани споразум, већ ће трговински партнери обавестити један другог о својим политикама. Протокол предвиђа да се одлуке доносе на основу процене ризика. Под одређеним околностима, увозници могу да затраже од извозника да изврши процену ризика. Поред тога, Протокол садржи одредбе које се односе на идентификацију живих модификованих организама у међународној трговини.

У случају спора пред Светском трговинском организацијом (СТО), панел (веће) може само да оцени усклађеност са споразумима СТО. На тај начин, СТО ће вероватно узети у обзир Картагенски протокол као релевантан међународни уговор. Однос Картагенског протокола према Споразуму о спровођењу санитарних и фитосанитарних мера *(Agreement on the Application of Sanitary and Phytosanitary Measures - SPS Agreement)* и другим међународним споразумима није јасно одређен.

*Kључна ЕУ регулатива о ГМО по хронолошком редоследу објављивања:*1. Директива 2001/18/ЕЗ (намерно увођење у животну средину ГМО)
2. Регулатива (ЕЗ) бр. 1829/2003 (генетски модификована храна и сточна храна)
3. Регулатива (ЕЗ) бр. 1830/2003 (етикетирање и следљивост ГМО)
4. Регулатива (ЕЗ) бр. 1946/2003 (прекогранично кретање ГМО)
5. Регулатива (ЕЗ) бр. 65/2004 (јединствени идентификатори за ГМО)

6. Одлука 2004/204/ЕЗ (регистри података о ГМО)
7. Регулатива (ЕЗ) бр. 641/2004 (примена Регулативе (ЕЗ) бр. 1829/2003)
8. Регулатива (ЕЗ) бр. 882/2004 (званична контрола хране и прописи о храни)
9. Препорука 2004/787/ЕЗ (упутство за узорковање и откривање ГМО)
10. Регулатива (ЕЗ) бр. 1981/2006 (примена члана 32. Регулативе (ЕЗ) бр.1829/2003)[[4]](#footnote-4)

# Споразуми Светске трговинске организације и генетски модификовани организми (ГМО)

Светска трговинска организација (*World Trade Organization – WТО*) је међународна организација која управља мултилатералним споразумима у области робне трговине *(General Agreement on Tariffs and Trade - GATT)*[[5]](#footnote-5), трговином услугама *(General Agreement on Trade in Services - GATS)*[[6]](#footnote-6) и трговинским аспектима права интелектуалне својине *(Agreement on Trade-Related Aspects of Intellectual Property Rights - TRIPs)*[[7]](#footnote-7). До оснивања СТО 1995. године, Општи споразум о царинама и трговини био је једини мултилатерални инструмент који је регулисао међународну трговину још од 1947. године, када је и донесен. Седиште СТО је у Женеви, броји 159 држава чланица које заједно чине око 97% светске трговине.

Главни циљ СТО јесте обезбеђивање услова за трговину без препрека, у предвидивим оквирима. У том смислу, успостављен је систем правила СТО који чине специфични, мултилатерално договорени споразуми, који су у највећој мери резултат Уругвајске рунде преговора вођених од 1986. до 1994. године. Тада је извршена значајна ревизија Општег споразума о трговини и царинама, уведена су нова правила о услугама, трговинским аспектима интелектуалне својине и решавању трговинских спорова. У питању је читав низ споразума (64) и додатних обавеза појединих држава чланица, који укупно имају око 30 000 страна текста. Како је у току нова рунда преговора у СТО о даљњој либерализацији међународне трговине (Доха преговори), за очекивати је да ће њихов ток и исход утицати и на процес приступања Србије СТО.[[8]](#footnote-8)

Током припрема Министарске конференције (највиши орган СТО), у Сијетлу, 1999. године, неколико држава чланица предлагало је оснивање радне групе у оквиру СТО, која би разматрала однос споразума СТО према ГМО. Међутим, радна група никада није образована. Такође, до сада ниједан трговински спор у вези са ГМО није био предмет панела о поравнавању (једна од фаза у решавању спора) у оквиру СТО.

Према подацима Светске трговинске организације, постоји неколико споразума ове организације чије се одредбе могу применити на генетски модификоване организме.[[9]](#footnote-9) То су:

* Споразум о спровођењу санитарних и фитосанитарних мера *(Agreement on the Application of Sanitary and Phytosanitary Measures - SPS Agreement)*;

- одредбе које се могу применити на ГМО односе се на мере и то:

|  |  |
| --- | --- |
| заштите: | од: |
| живота људи или животиња | ризика који произилазе из адитива, загађивача, токсина или организама који изазивају болести у храни, пићу источној храни |
| живота људи | зооноза |
| живота животиња или биљака | штеточина, болести или организама који изазивају болести |
| државе | штете од уноса, настајања или ширења штеточина |

* Споразум о техничким баријерама у трговини *(The Agreement on Technical Barriers to Trade - TBT);*

- материја у вези ГМО која није регулисана одредбама Споразума о спровођењу санитарних и фитосанитарних мера, већ је регулисана одредбама Споразума о техничким баријерама у трговини. Овај споразум дозвољава државама да предузму, до одређеног степена, рестриктивне мере у вези са заштитом јавног здравља или животне средине, ако за то имају легитимне разлоге. Такође, Споразум не дозвољава дискриминацију између одређених врста производа (тзв. *“like products”*).У случају одржавања панела одлучивало би се о томе да ли су предузете мере имале легитиман разлог за примену те да ли су биле рестриктивније него што је требало. Осим тога, одлучивало би се и о томе да ли су генетски модификовани организми и ГМО производи били, у суштини, исти као и производи без ГМО. Одбор који је надлежан за Споразум о техничким баријерама у трговини, најчешће је разматрао питања у вези са обележавањем ГМО производа.

* Споразум о трговинским аспектима права интелектуалне својине *(Agreement on Trade-Related Aspects of Intellectual Property Rights - TRIPs);*

- Споразум о трговинским аспектима права интелектуалне својине захтева од држава чланица да обезбеде минималан ниво заштите за одређена права из области интелектуалне својине. Међутим, само се патентирају нови проналасци / изуми, а не открића. У случају када је патент заштићен, надлежни органи и даље могу да одреде начин продаје производа или чак да забране продају. Када је реч о ГМО, државе могу изузети из патентибилности биљке и животиње, као и важне биолошке процесе неопходне за производњу биљака и животиња. Међутим, тада се мора обезбедити заштита микроорганизама и не-биолошких и микробиолошких процеса. Такође, Споразум дозвољава привремено изузимање из патентибилности када је то неопходно ради заштите људи, животиња, биљака или животне средине. Споразум о трговинским аспектима права интелектуалне својине се не примењује у случајевима сукоба око пласмана на тржиште ГМО производа, али се може применити у случају спора о заштити интелектуалне својине у вези са ГМО.

* Општи споразум о царинама и трговини *(The General Agreement on Tariffs and Trade - GATT)*;

- члан 20. Општег споразума о царинама и трговини даје могућност изузимање од одредаба Споразума у циљу заштите здравља или околине. Међутим, државе тада треба да докажу оправданост кршења одредаба Споразума ради постизања жељеног степена заштите здравља или околине.

Осим тога СТО прихвата све стандарде, препоруке и смернице до којих су у својим истраживањима у вези ГМО дошле Комисија за Кодекс Алиментаријус, *(Codex Alimentarius Commission)*, Међународна канцеларија за заразне болести *животиња (Office International des Epizooties - OIE)* и Међународна конвенција о заштити биља *(The International Plant Protection Convention - IPPC)*. Стандарде ових организација, познате још под називом *„Организација три сестре“* СТО третира као међународне стандарде у смислу одредаба Споразума о спровођењу санитарних и фитосанитарних мера.[[10]](#footnote-10)

# Примена прописа ЕУ о ГМО у Мађарској, Немачкој и Хрватској

## Мађарска

У Мађарској је генетски модификована храна регулисана Законом о генетским технологијама[[11]](#footnote-11), бројним подзаконским актима и резолуцијама парламента а и нови устав који је ступио на снагу 2012. године садржи одредбе о генетски модификованим организмима. Регулисање активности које се односе на генетски модификоване организме и стварање слободних ГМО пољопривредних зона сматра се посебно важним стратешким циљем у овој земљи. Зато је у 2006. години Мађарска развила стратегију ГМО слободних зона и процес потребан за остваривање својих циљева, уз сагласност свих пет парламентарних странака у то време за доношење Парламентарне резолуције 53/2006 (XI.29) [Parliamentary Resolution 53/2006 (XI.29)]. Ова стратегија се није променила од тада, а у 20. члану новог Основног закона[[12]](#footnote-12) стоји да:

1. „Свако има право на физичко и ментално здравље.
2. Мађарска ће промовисати остваривање права које је утврђено у ставу (1) тако што ће осигурати да њена пољопривреда буде без и једног генетски модификованог организма, обезбедити приступ здравој храни и води за пиће, успоставити индустријску безбедност и здравствену заштиту, подржавајући спорт и редовне физичке вежбе и обезбеђивањем заштите животне средине.“

Закон о генетским технологијама из 1998. године је први закон из ове области у источној Европи. Овај закон регулише генетску модификацију природних организама, ограничење употребе ГМО, увођење ГМО у животну средину, стављање ГМО на тржиште, увоз, извоз и транспорт ГМО и производа од ГМО-а. Закон се односи на све природне организме са изузетком организама који су Законом о заштити природе (Закон бр. LIII из 1996. године) заштићени и не могу бити генетски модификовани. Све активности које се односе на генетску технологију подлежу ауторизацији. Законом се успоставља и научно саветодавно тело - Саветодавни одбор за генетску технологију са циљем да се осигура подршка у процесу давања дозвола за ГМО. Закон је ступио на снагу 1999. године и од тада је мењан 2002. године у циљу усклађивања са Директивом 2001/18/EЗ и 2006. године како би инкорпорирао одредбе о коегзистенцији ГМО са конвенционалним и органским усевима.

У Мађарској постоје две забране које се односе на ГМО који је дозвољен у Европској унији а то су забрана узгајања Монсанто кукуруза MON810 и Забрана узгајања и комерцијалне употребе кромпира Амфлора[[13]](#footnote-13).

## Немачка

На савезном нивоу, за политике и законодавство у вези са генетски модификованом храном за људску исхрану, храном за животиње и семеном надлежно је Савезно министарство за храну, пољопривреду и заштиту потрошача (*Bundesministerium für Ernährung, Landwirtschaft und Verbraucherschutz*). Надлежност власти на покрајинском (*Länder*) нивоу је ограничена на прописе о контроли коришћења генетски модификоване хране за људску исхрану, хране за животиње и семенског материјала.[[14]](#footnote-14) Свака од 16 немачких покрајина основала је барем једну лабораторију за анализу хране на садржај ГМО. Сваке године, тестирају се хиљаде узорака хране. Контролом узорака хране на присуство ГМО остварује се усклађеност са прописима ЕУ о декларисању и етикетирању хране за људску и животињску исхрану и семенског материјала.

Одредбе Регулативе (ЕЗ) бр. 1829/2003 и бр. 1830/2003 и Регулативе (ЕЗ) бр. 641/2004 пренесене су у национално законодавство на основу Закона о имплементацији прописа Европске заједнице у области генетског инжињеинга и измени Уредбе о новим прехрамбеним производима и додацима јелима (*Gesetz zur Durchführung der Verordnungen der Europäischen Gemeinschaft auf dem Gebiet der Gentechnik und zur Änderung der Neuartige Lebensmittel – und Lebensmittelzutaten-Verordnung*) из 2004. Закон утврђује одредбе о казнама које се примењују за кршење одредаба Регулатива (ЕЗ) бр. 1829 и бр. 1830/2003.

У национално законодавство у потпуности је транспонована Директива 2001/18/ЕЗ Европског парламента и Савета о намерном увођењу у животну средину генетски модификованих организама.Процес је завршен усвајањем и објављивањем трећег по реду Закона о о генетском инжињерингу од 17. марта 2006. што значи да је Директива 2001/18/ЕЗ у потпуности пренесена у немачки правни систем. Последње измене Закона о генетском инжињерингу извршене су 2010. године. Закон о генетском инжењерингу разликује три основне примене и области регулисања које се односе на ГМО: примена и коришћење ГМО у затвореним системима (пре свега се мисли на експерименте у лабораторијама), намерно пуштање ГМО у средину, узгајање и стављање ГМО на тржиште. И поред извршених измена Закона о генетском инжињерингу који се сматра основним прописом у области ГМО, остале су одређене спорне одредбе овог закона. Одредба која изазива највише контроверзи јесте одредба која предвиђа одговорност ГМО фармера за штету која настане на органски и конвенционално узгајаним производима од контакта са ГМО производима, чак и случају кад је се ГМО пољопривредник понашао у складу са стандардом доброг пољопирвредника. Додатно, уколико се не може утврдити који је ГМО пољопривредник одговоран за насталу штету, онда ће солидарно одговарати сви ГМО пољопривредници из региона. Штета на конвенционалним или органским производима ће постојати ако се утврди да садрже више од 0,90% ГМО јер се у том случају захтева да производ буде обележен као ГМО производ[[15]](#footnote-15).

Директива о означавању прехрамбених производа (2000/13/ЕЗ) пренесена је у национално законодавство изменама Уредбе о обележавању хране (*Lebensmittel-Kennzeichnungs-verordnung*) од 15. децембра 1999. и другим одговарајућим прописима. Последње измене ове уредбе су извршене 2012. године. Уредба о обележавању хране прописује, између осталог, етикетирање хране речима ''без генетски модификованих састојака''.

Ипак, у Немачкој је спроведена веома интезивна кампања против коришћења генетски модификованих организама у прехрамбеним производима за људску исхрану, храни за животиње и семенском материјалу. Комерцијални узгој генетски модификованог кукуруза Моn-810 је заустављен од стране Илсе Аигнер, савезног министра за храну, пољопривреду и заштиту потрошача, 14. априла 2009. Дана 2. марта 2010. генетски модификовани скроб кромпир "Амфлора" немачке компаније BASF је одобрен за индустријску примену у ЕУ од стране Европске комисије. То је једини генетски модификовани усев који може да се гаји легално у Немачкој, а 2011. године узгајао се на површини од 2 хектара.[[16]](#footnote-16) У складу са немачком правном регулативом, и даље постоји могућност увоза ГМО и њихових производа[[17]](#footnote-17).

## Хрватска

У Хрватској су производња и промет генетски модификоване хране регулисани Законом о генетски модификованим организмима[[18]](#footnote-18). Закон регулише поступање са генетски модификованим организмима (у даљем тексту ГМО), прекогранични пренос ГМО, производњу производа који садрже и/или се састоје или потичу од ГМО, ограничену употребу ГМО, намерно увођење ГМО у животну средину, стављање ГМО и производа који садрже и/или се састоје или потичу од ГМО на тржиште, руковање, превоз и паковање ГМО, поступање са отпадом насталим употребом ГМО, одговорност за штету насталу недопуштеном употребом ГМО, тела надлежна за спровођење Закона, као и обављање управног и инспекцијског надзора над спровођењем Закона. Закон прави разлику између намерног увођења ГМО у околину, ненамерног и ограничене употребе. Намерно увођење ГМО подразумева намерно увођење ГМО или комбинације ГМО за које се не користе никакве посебне мере спутавања ради ограничења њиховог контакта са сатановништвом и околином и за обезбеђење већег степена сигурности за становништво и околину. Ненамерно увођење ГМО је случајно испуштање живих модификованих организама у околину услед непредвиђених догађаја, несрећа, неправилног руковања или складиштења живих модификованих организма. Ограничена употреба ГМО је свака употреба где се ГМО узгаја, размножава, похрањује, превози, уништава, уклања или на било који други начин употребљава у затвореном простору који је одвојен физичким препрекама или комбинацијом физичких, хемијских или биолошких препрека које онемогућавају додир ГМО са околином и њихов утицај на околину. Надлежност у вези са ГМО је подељена између различитих органа. За спровођење овог закона донето је двадесетак подзаконских аката[[19]](#footnote-19). Закон је донет 2005. године после дугих полемика а последњим изменама из 2013. године усклађен је са законодавством ЕУ.

Законом о храни[[20]](#footnote-20) из 2012. године, који је ступио на снагу даном приступања Хрватске ЕУ, дефинисана је ГМ храна која је неприкладна за исхрану људи која садржи и/или се састоји или потиче од одобреног ГМО у коме је доказана технолошка контаминација изнад 0,9% што није означено.

***Извори инфорамција***

Упоредноправна анализа дозвољености производње и употребе генетски модификованих производа. Београд: Адвокатска канцеларија Живковић - Самарџић; Институт за упоредно право, 2012, стр. 11. *sveogmo.files.wordpress.com/2012/06/uprednopravna****analiza****gmo.pdf*‎

European Commission: legislation on GMO cultivation. <http://ec.europa.eu/food/plant/gmo/legislation/gm_food_animal_feed_en.htm>

GMO Compass. <http://www.gmo-compass.org/eng/news/country_reports/252.docu.html>

GMO - Free Europe 2012. <http://www.gmo-free-regions.org>

World Trade Organization - GMOs. <http://www.wto.org/english/tratop_e/sps_e/sps_agreement_cbt_e/c8s1p1_e.htm>

Истраживање урадили:

Зоран Манојловић

млађи саветник - истраживач

Јелена Марковић

виши саветник - истраживач

Тања Остојић

начелник Библиотеке

Милана Штековић

виши саветник - истраживач

1. Више информација је доступно на линку: <http://ec.europa.eu/food/plant/gmo/legislation/gm_food_animal_feed_en.htm> [↑](#footnote-ref-1)
2. Интернет: http://ec.europa.eu/food/plant/gmo/legislation/deliberate\_release\_en.htm [↑](#footnote-ref-2)
3. http://eur-lex.europa.eu/LexUriServ/LexUriServ.do?uri=CELEX:32009L0041:en:NOT [↑](#footnote-ref-3)
4. Joint Research Centre IHCP. http://ihcp.jrc.ec.europa.eu/our\_activities/gmo/eu-legislation-gmos [↑](#footnote-ref-4)
5. Интернет: <http://www.wto.org/english/docs_e/legal_e/gatt47_01_e.htm#art1> [↑](#footnote-ref-5)
6. Интернет: <http://www.wto.org/english/docs_e/legal_e/26-gats_01_e.htm> [↑](#footnote-ref-6)
7. Интернет: <http://www.wto.org/english/tratop_e/trips_e/t_agm0_e.htm> [↑](#footnote-ref-7)
8. Србија је поднела захтев за чланство у СТО у децембру 2004. године. У фебруару 2005. Генерални савет СТО је прихватио њен захтев и формирана је радна група са задатком да започне преговоре о пријему. Преговори се воде паралелно на нивоу радне групе и на билатералном нивоу са једним бројем чланица СТО. До сада је у Женеви одржано 12 састанака, а више од 95% нормативног посла је урађено. Остало је само да се измене законска решења у вези са ГМО, као и да се промени по један члан у законима о акцизама и ауторском праву. Србија је до сада потписала билатералне протоколе о приступу тржишту робе и услуга с Норвешком, Хондурасом, Јапаном, Корејом, ЕУ, Канадом, Швајацарском, Еквадором, Кином, Салвадором, Мексиком и Панамом. Билатерални преговори окончани су и са Доминиканском Републиком, а још се воде преговори са САД, Бразилом, Индијом и Украјином. Билатерални преговори о либерализацији тржишта робе и услуга између Србије и ЕУ нису вођени директно као у случају преговора са другим заинтересованим СТО чланицама, јер је Србија већ закључила са ЕУ Споразум о стабилизацији и придруживању, односно Прелазни споразум о трговини и трговинским питањима. С обзиром на то да су овим споразумима већ регулисана сва релевантна трговинска питања, потписан је само билатерални протокол о либерализацији тржишта робе и услуга између Србије и ЕУ, 2011. године. [↑](#footnote-ref-8)
9. Интернет: <http://www.wto.org/english/tratop_e/sps_e/sps_agreement_cbt_e/c8s1p1_e.htm> [↑](#footnote-ref-9)
10. Интернет: <http://www.wto.org/english/tratop_e/sps_e/sps_agreement_cbt_e/c7s1p1_e.htm> [↑](#footnote-ref-10)
11. Act on gene technology activities (Act No. XXVII of 1998) на енглеском доступан на адреси: <http://gmo.kormany.hu/download/6/36/70000/1998-27-gentorveny-2013-6-28-tol_EN.pdf> [↑](#footnote-ref-11)
12. The Fundamental Law of Hungary или Magyarország Alaptörvénye (мађ.) је нови мађарски устав који је ступио на снагу 1. јануара 2012. године. [↑](#footnote-ref-12)
13. Decree 52/2013. (VI. 17.) of the Ministry of Rural Development on the safeguard clause on the potato modified genetically for a higher amylopectin starch content, Decree 53/2013. (VI. 17.) of the Ministry of Rural Development on the safeguard clause on the seeds of stems and hybrids of maize MON810. Оба документа доступна на Интернет адреси: <http://gmo.kormany.hu/hungarian-legislation> [↑](#footnote-ref-13)
14. Germany: Control of GM Food and Feed. http://www.gmo-compass.org/eng/news/country\_reports/252.docu.html [↑](#footnote-ref-14)
15. Упоредноправна анализа дозвољености производње и употребе генетски модификованих производа. Београд: Адвокатска канцеларија Живковић - Самарџић; Институт за упоредно право, 2012, стр. 11. *sveogmo.files.wordpress.com/2012/06/uprednopravna****analiza****gmo.pdf*‎ [↑](#footnote-ref-15)
16. GMO Free Europe 2012. http://www.gmo-free-regions.org/gmo-free-regions/germany.html [↑](#footnote-ref-16)
17. Листа ГМО дозвољених у Европској Унији може се наћи на: http://ec.europa.eu/food/dyna/gm\_register/index\_en.cfm. [↑](#footnote-ref-17)
18. Zakon o genetski modificiranim organizmima („Narodne novine”, broj 70/05, 46/07, 137/09 i 28/13) доступан на Интернет адреси: <http://propisi.hr/print.php?id=4158>/ [↑](#footnote-ref-18)
19. Подзаконска акта која се односе на ГМО доступна на Интернет адреси Хрватске агенције за храну: <http://www.hah.hr/zakonska.php> [↑](#footnote-ref-19)
20. Zakon o hrani (“Narodne novine, broj 81/13) доступан на <http://narodne-novine.nn.hr/clanci/sluzbeni/2013_06_81_1699.html> [↑](#footnote-ref-20)